કોઈ પણ સારી ટેવ બાળકમાં પાડવા માટે તેનું વાતાવરણ ઊભું કરવું પડે છે અને તેમાંય વાચનનો શોખ એ તો જીવનભર જ્ઞાન તો વધારે છે જ પણ એક સારા મિત્રની પણ ગરજ સારે છે અને સારા ચારિત્ર્યનું ઘડતર પણ કરે છે. આજે તો ‘અરધી સદીની વાચનયાત્રા’ જેવાં પુસ્તકો કે જેમાં છેલ્લા અડધા દાયકાની સાહિત્યની ઉત્તમ કૃતિઓ સંકલિત થઈ છે એ પણ આપણને ખૂબ જ નજીવી કિંમતે એક જ પુસ્તકના રૂપમાં હાથવગી થઈ શકી છે તો એવા સાહિત્યના રસાસ્વાદને માણ્યા વિના તો કેમ રહેવાય ! એ તો તળાવે જઈને તરસ્યાં પાછાં આવ્યાં જેવી વાત કહેવાય એવું મને લાગે છે. આપણાં બાળકોને રોજેરોજ ગમે તે રીતે પણ સમય કાઢીને પણ ઇતરવાચન કરવાની ટેવ બાળપણથી જ પાડવી જોઈએ. પરીક્ષાના માર્ક્સની સાથે સાથે જીવનભર જીવનને જીવંત રાખવા ઇતરવાચનનો શોખ બહુ જરૂરી છે.